Prezident Obama Konqresə ölkədə vəziyyətlə bağlı hesabat verməyə hazırlaşır
ABŞ prezidentinin hesabat məruzəsinin böyük hissəsi iqtisadi vəziyyətə həsr ediləcək
Prezident Barak Obama çərşənbə axşamı Konqresin birgə iclasında illik hesabat məruzəsi ilə çıxış edəcək. Cənab Obama hesabat məruzəsini Amerikada prezidentlərinin on illərdir qarşılaşmadığı mürəkkəb iqtisadi və siyasi bir şəraitdə edəcək. İqtisadiyyat prezidentin məruzəsinin ana xəttini təşkil edəcək. Ölkədə işsizlik səviyyəsi azalır, lakin cənab Obamanın arzu etdiyi kimi sürətlə deyil. Bu, onun yenidən seçilmək şansları üçün təhlükə təşkil edir. Lakin Konqresin özünün də reytinqi tarixdə ən aşağı səviyyədədir. Rəy sorğuları amerikalıların 80 faizinin Koqresin işindən razı olmadığını göstərir. Cənab Obama ölkə boyu etdiyi çıxışlarında əsas diqqəti Konqresin funksiya göstərə bilməməsi adlandırdığı məsələyə yönəltmişdir. Keçən həftə prezident Amerika iqtisadiyyatının inkişaf istiqamətlərinə həsr olunmuş video mesajını açıqlayıb. Prezident Obamanın sözlərinə görə, bu məsələlər onun keçən il Kanzasda Osavatomidə orta sinif və bərabər əmək haqqları mövzularına həsr etdiyi çıxışının əsasında olub. Bu çıxışda onun keçən həftə siyasi ab-hava ilə bağlı dediyi kəskin ifadələr işlədilməyib. Prezident Obama hesabat məruzəsində ABŞ-da istehsalın artırılması, alternativ enerji mənbələri hesabına enerji sektorunun gücləndirilməsi və amerikalıların daha yüksək təhsil və təlim almasına kömək edəcək təkliflər irəli sürəcək. Cənab Obama Konqresin birgə iclasında məruzəsində əldə etdiyi əsas nailiyyətləri göstərməyə çalışacaq. Buraya səhiyyə islahatları, Uol Stritə nəzarətin gücləndirilməsi, silahlı qüvvələrin İraqdan çıxarılması, ABŞ-ın Əfqanıstandan çıxması strategiyasının müəyyənləşdirilməsi və Üsəman Bin Ladenin qətli daxildir.